Nordjyllands Politi har fået et gennembrud i sagen om det mystiske brev , de modtog i begyndelsen af april. En intensiv efterforskning i påskedagene har resulteret i dét, politiet omtaler som "et gennembrud i sagen". På Twitter lød det søndag, at " en politiaktion var nært forestående". - Politiet vil i den nærmeste fremtid rykke ud for at foretage afhøring af sagens person; forventeligt vil politifolkene indfinde sig på den institution, som den mistænkte menes at være tilknyttet, siger efterforskningslederen, fungerende vicepolitiinspektør Lasse Kragh. Kan godt melde det ud Politiet oplyser, at vurderingen fra anklagemyndighedens jurister er, at der ikke er undvigelsesrisiko eller fare for brud på myndighedernes tavshedspligt ved dette lille indblik i politiets specifikke arbejde. - Meget mere kan jeg dog ikke oplyse på nuværende tidspunkt af hensyn til vores videre efterforskningsskridt og sporsikring, smiler Lasse Kragh underfundigt, der ikke oplyser præcis hvor og hvornår, aktionen vil finde sted. Meldingen er dog, at politiets hundepatrulje vil deltage, fordi hundenes skarpe snuder "skal sikre spor på gerningssteder eller finde eftersøgte personer". Vicepolitiinspektøren kan heller ikke udelukke, at politifolkene, der deltager i den nært forestående indsats, vil medbringe særlig forplejning: - Man skal jo have lidt at stå imod med, hvis operationen trækker ud, som den erfarne leder udtrykker det. Se det mystiske brev herunder:
En mystisk skrivelse har fået lokalpolitiet i Himmerland på den anden ende. Afsenderen afpressede politiet til at gætte vedkommendes navn, ellers ville personen "lave ballade".